b'\n_START_ARTICLE_\nSlaget ved Guararapes\n_START_SECTION_\nDet f\xc3\xb8rste slaget\n_START_PARAGRAPH_\nDen 19. april 1648 dro om lag 4500 soldater fra Recife. M\xc3\xa5let var \xc3\xa5 angripe bosetninger i Arraial Novo de Bom Jesus i Pernambuco. Lusobrasilianerne var imidlertid klar over det forest\xc3\xa5ende angrepet. Under ledelse av blant annet Jo\xc3\xa3o Fernandes Vieira ventet de lusobrasilianske styrker ved Guararapes hvor de utkjempet de nederlandske styrkene, som ble n\xc3\xb8dt til \xc3\xa5 trekke seg tilbake. Det er ansl\xc3\xa5tt at om lag 1000 nederlendere d\xc3\xb8de i slaget.\n_START_SECTION_\nDet andre slaget\n_START_PARAGRAPH_\nSelv om Det nederlandske vestindiske kompani hadde en st\xc3\xb8rre og bedre utstyrt styrke led de av moralproblemer da mesteparten av h\xc3\xa6ren var bygget opp av leiesoldater fra Europa (hovedsakelig fra Tyskland) som ikke hadde noen tilknytning til krigen i Brasil. I motsetning til de europeiske soldatene f\xc3\xb8lte de innf\xc3\xb8dte samt de lusobrasilianske kolonistene at Brasil var deres hjemland, og krigen var derfor av en patriotisk karakter. Den nederlandske styrken var ogs\xc3\xa5 uvant med \xc3\xa5 kjempe i den tette jungelen og de fuktige omgivelsene som de traverserte i sine tykke og fargerike europeiske kl\xc3\xa6r samt tunge metallrustninger. De nederlandske styrkene ved Guararapes var v\xc3\xa6pnet med lanser, kanoner og et antall forskjellige typer sverd._NEWLINE_Den lusobrasilianske styrken var satt sammen av innf\xc3\xb8dte, tidligere slaver og kolonister som b\xc3\xa5de kjente og hadde erfaring med \xc3\xa5 kjempe i det vanskelige brasilianske terrenget. De svekket de nederlandske troppene med muskettild i skjul av tr\xc3\xa6rne og angrep deretter med h\xc3\xa5ndv\xc3\xa5pen._NEWLINE_Nederlenderne forventet at fienden skulle benytte de etablerte kystveiene og hadde derfor etablert forsvarslinjer i denne forbindelse. Lusobrasilianerne benyttet derimot en rekke mindre stier og veier for \xc3\xa5 komme inn i Pernambuco og dukket opp i v\xc3\xa5tmarka vest for Guararapes-fjellene og flankerte dermed ut nederlenderne. Etter flere timers strid trakk nederlenderne seg tilbake nordover til Recife og etterlot artilleriet p\xc3\xa5 veien. Etter det nederlandske tilbaketoget marsjerte den portugisiske h\xc3\xa6ren inn i Pernambuco.'